ทวงชื่อ
โดย...แบงก์กลิ้ง
2 ธ.ค. 2558

โดย...แบงก์กลิ้ง
มหากาพย์การทวงชื่อ “ศรีสวัสดิ์” คืนของธนาคารกรุงศรีอยุธยา ที่ฟ้องร้อง บริษัท ศรีสวัสดิ์พาวเวอร์ ให้เลิกใช้ชื่อ ศรีสวัสดิ์ในการทำธุรกิจสินเชื่อรายย่อยเสียที ซึ่งดำเนินการมาตั้งแต่ปี 2554 กำลังกลายเป็นหนังเรื่องยาว
แม้ศาลทรัพย์สินทางปัญญาและการค้าระหว่างประเทศกลางจะมีคำพิพากษามาตั้งแต่ปี 2555 ให้บริษัท ศรีสวัสดิ์พาวเวอร์ จำเลยที่ 1 นายอวยชัย สมกลิ่น จำเลยที่ 2 และนายฉัตรชัย แก้วบุตตา จำเลยที่ 3 มีความผิด ให้ถอด ลบ ปลด ลบหรือทำลายบรรดากิจกรรม “ศรีสวัสดิ์” ออกทั้งหมด
แต่ดูเหมือนช่วงเวลา 3 ปีที่ผ่านมาจะไม่มีความคืบหน้ามากนัก ลูกค้าก็ยังมีความสับสนคิดว่า ศรีสวัสดิ์เงินติดล้อ แบรนด์สินเชื่อบุคคลของแบงก์กรุงศรีกับศรีสวัสดิ์พาวเวอร์ เป็นเจ้าเดียวกัน และมีการฟ้องร้องดำเนินคดีทางแพ่งเรียกค่าเสียหายระหว่างกันตามมาอีกหลายยก
ล่าสุด เมื่อวันที่ 1 ธ.ค.ที่ผ่านมา ศาลฎีกาจะพิจารณาคดีนี้ แต่ก็ยังไม่สามารถมีคำสั่งได้ เพราะคู่กรณีขอเปลี่ยนทีมทนายความ ทำให้ยืดเวลาตัดสินคดีออกไปอีก งานนี้ทำเอาญี่ปุ่นมึนไปเลย คริคริ